‘Besetting’ by Boskopdam afgeweerŉ Groep mense het Sondag erwe vir die moontlike vestiging van ŉ informele nedersetting op staatsgrond by Boskopdam afgebaken. (Foto: Ian de Villiers) Die polisie is Sondag na ŉ gebied by Boskopdam buite Potchefstroom ontbied waar ŉ groep mense vroegoggend erwe vir die moontlike vestiging van ŉ informele nedersetting op staatsgrond afgebaken het. Die grond behoort aan die departement van water en sanitasie. Raadslede van die VF Plus en die DA is inderhaas na die toneel ontbied, asook amptenare van die departement en die polisie se eenheid vir openbare orde (Pops). Ian de Villiers, ŉ VF Plus-raadslid in Potchefstroom, sê daar was na raming sowat 40 besetters. ŉ Inwoner het hom vroeër ingelig dat “verdagte bedrywighede” in die gebied plaasvind. ŉ Groep mense het Sondag erwe vir die moontlike vestiging van ŉ informele nedersetting op staatsgrond by Boskopdam afgebaken. (Foto: Ian de Villiers) De Villiers het die departement in kennis gestel en die polisie ontbied. Nadat die polisie met die groep onderhandel het, het hulle opgepak en die omgewing verlaat. Die veld is egter later aan die brand gesteek. Volgens De Villiers is die situasie tans onder beheer, maar waarskynlik nog nie ontlont nie. “Ek het die DWS aangeraai om proaktief op te tree en ŉ interdik te bekom. “Die VF Plus is ten gunste van ontwikkeling, maar dit moet op ŉ gestruktureerde en wetenskaplike wyse geskied. Sodanige ontwikkeling moet ook deur werkskepping gedryf word. Dit help nie jy gee aan iemand ŉ huis, maar hulle kan nie die huur betaal nie.” Willem Mostert, ŉ DA-raadslid, sê hy het Sondagaand van ŉ verteenwoordiger van die DWS verneem dat daar weer vuur in die omgewing gemaak is, maar dat dit ook by die polisie aangemeld is. Dié foto is Sondagmiddag geneem ná die veld vroeër aan die brand gesteek is. (Foto: Ian de Villiers) Hy sê hy weet nie of dit dalk ŉ manier is om die gebied te merk nie, maar dat die linte wat gebruik is om erwe af te baken, reeds Sondag verwyder is. Daar sal na verwagting Dinsdag ŉ gesprek tussen die groep en die stadsraad plaasvind, hoewel verdere inligting daaroor nog nie in hierdie stadium bekend is nie. Mostert sê daar was Sondag goeie samewerking tussen verskeie rolspelers om vinnig op te tree en die regte mense met mekaar in verbinding te bring. Hy sê ongeag die uitdagings wat die polisie in so ŉ geval ondervind, het hulle dit suksesvol hanteer. “Ek het nog nie enige inligting van lede van die gemeenskap ontvang dat daar vandag [Maandag] enige wrywing is nie.” Maroela Media het ŉ navraag aan die DWS en polisie gestuur en wag tans op terugvoer. ŉ Onbeboude stuk grond in Mnandi net buite Centurion in Gauteng, was die afgelope naweek ook die teiken van sowat 100 besetters wat hulle Vrydagaand daar tuisgemaak het. Teen Saterdag was daar reeds sowat 100 plakkershutte. Maroela Media het berig dat die grond deur private eienaars besit word, wat reeds besig is om ŉ interdik teen die plakkers te verkry. Daar was geen berigte van geweld of aggressie nie.